
НА ТЕРИТОРИЯТА НА ОБЩИНА БУРГАС

Приета с решение на Общински съвет - Бургас, по т.3,  
Протокол № 47/31.01.2023 г.

[bookmark: bookmark2]I. ОБЩИ РАЗПОРЕДБИ

Чл. 1. Тази наредба определя реда и условията за временно използване на части от тротоари, свободни обществени площи и части от улични платна за строителни площадки.
Чл. 2. Временното използване на части от тротоари, свободни обществени площи и части от улични платна за строителна площадка при строителство, става въз основа на разрешение и заплащане такса за ползване, определена в Наредбата за определяне и администриране на местните такси и цени на услуги на територията на община Бургас, приета от Общинския съвет.

[bookmark: bookmark3]II. ИЗДАВАНЕ НА РАЗРЕШЕНИЯ

Чл. 3. (1) Разрешение по чл.2 се издава при извършване на строителни и ремонтни дейности, които засягат изброените в чл.1 площи. Разрешението се издава за срок не по-дълъг от един месец.
(2) В случай че е необходимо използване на площите за период по-дълъг от един месец, срокът на разрешението се удължава след заплащане на съответната такса.
(3) Определянето на таксата за използването на заеманата площ от тротоари, свободни обществени площи, части от улични платна, става въз основа на доказана необходимост от допълнителна площ в одобрен и/или съгласуван План за безопасност и здраве (ПБЗ) за строежа  и/или замерване на място.
Чл.4. (1) Искането за издаване на разрешението по чл.2 се заявява преди започване на строителни и ремонтни дейности или преди откриване на строителната площадка по реда на чл.157 ал. 1 ЗУТ, когато строежът е с влязло в сила Разрешение за строеж.
(2) Искането за издаване на разрешение за временно използване на части от тротоари, свободни обществени площи и части от улични платна за строителни площадки се заявява от възложителя и/или строителя в съответния Център за административни услуги (ЦАУ) по местонахождение на строежа, въз основа на одобрен План за безопасност и здраве (ПБЗ). В искането следва да се посочи срок за изпълнението на строителството и/или строително-ремонтните дейности, който не може да е по-дълъг от един месец и заетата площ в кв.м.
(3) В Плана за безопасност и здраве задължително следва да бъдат посочени размерът и очертанията на площите за заемане, извън границите на имота, във връзка с реализиране на обекта, при спазване на следните условия:
1. минимално необходима площ;
2. осигуряване на пешеходното движение (осигуряване на свободен тротоар с ширина минимум 0.75 м или възможност за пешеходно движение по отсрещен тротоар), при спазване разпоредбите на Закона за пътищата;
3. осигуряване на безопасността на транспортното движение;
4. очертания и площ на строителната площадка при различните етапи на строителството (ако е необходимо);
5. времетраене на различните етапи, посочено в календарен график (ако е необходимо).
Чл. 5. При установено несъответствие с изискванията на одобреното ПБЗ и реализираната на място ограда, специалист „Контрол на строителството“ или „Контрол инфраструктура, озеленяване и благоустрояване“ по местонахождение на строежа, дава писмени предписания и срок на възложителите за отстраняването им.
Чл. 6 (1) Разрешенията се издават в 3-дневен срок от постъпване на искането от Директора съответния Център за административни услуги (ЦАУ) по местонахождение на строежа.
(2) Разрешението по ал.1 се издава в писмена форма и съдържа:
1. наименование на органа, който го издава;
2. наименование на акта с регистрационен номер;
3. адресат – строител и/или възложител;
4. фактически и правни основания за издаването му – размер на заеманата площ, констативни протоколи и др., свързани с конкретния строеж;
5. разпореждане относно размера на таксата, която се заплаща при получаването му;
(3) Когато срокът за заемане на площта е по-кратък от един месец, таксата се заплаща в календарни дни, пропорционално изчислена според периода, за който ще се заемат площите.  
(4) Издаденото разрешение задължително се вписва в протокола за откриване на строителната площадка и се изисква от длъжностното лице от общинската администрация, присъстващо на откриването на площадката по чл. 157, ал.2 от ЗУТ.

III. ИЗИСКВАНИЯ ПРИ ВРЕМЕННО ИЗПОЛЗВАНЕ НА ЧАСТИ ОТ ТРОТОАРИ, СВОБОДНИ ОБЩЕСТВЕНИ ПЛОЩИ И УЛИЧНИ ПЛАТНА ЗА СТРОИТЕЛНИ ПЛОЩАДКИ

Чл. 7. (1) Временното ползване на площите по чл.1 става след откриване на строителната площадка или преди започване на строителни и ремонтни дейности, при следните условия:
1. наличие на разрешение за временно използване на части от тротоари, свободни обществени площи и части от улични платна за строителни площадки;
2. квитанция за платена такса;
(2) Наличието на документите по ал.1 се отразява от специалист „Контрол на строителството“ или „Контрол инфраструктура, озеленяване и благоустрояване“ в протокола за откриване на строителната площадка.
(3) Състоянието на разрешените за заемане площи, преди издаване на разрешението по чл.2, се установява с констативен протокол, придружен със снимков материал, от специалистите „Контрол на строителството“ или „Контрол инфраструктура, озеленяване и благоустрояване“ съответния Център за административни услуги (ЦАУ), в присъствието на представител на строителя и/или възложителя. Констативният протокол се подписва от длъжностни лица от общинската администрация и от представител на строителя и/или възложителя.
(4) В протоколите за откриване на строителни площадки задължително се описва състоянието на заеманите части, съгласно констатациите в констативния протокол по ал.3.
Чл.8 Строителят е длъжен да спазва очертанията и размера на разрешеното ограждане в различните етапи от реализирането на строежа и да заплаща предварително дължимите такси за разрешените за реално ползваните площи.
Чл.9 (1) След отпадане на необходимостта от ползване, заетите площи се предават във вида им, описан в констативния протокол по чл.7, ал.3.
(2) Нанесени щети, вследствие на ползването, следва да бъдат възстановени за сметка на строителя или възложителя, в случаите когато не се изисква договор със строител по Закона за камарата на строителите.
(3) При освобождаване на заетите площи, състоянието им се описва в констативен протокол, съставен от специалистите „Контрол на строителството“ или „Контрол инфраструктура, озеленяване и благоустрояване“ от съответния Център за административни услуги (ЦАУ), в който се отразява и изпълнението задълженията за заплащане на дължимата такса целия период на заемане и се предава на директора на съответната дирекция ЦАУ за контрол.
(4) В случаите на констатирани несъответствия на изпълнените възстановителни работи с описаните в констативния протокол по чл.7, ал.3, с констативния протокол по ал.2 директорът на съответната дирекция ЦАУ дават задължителни указания за извършване на възстановителни дейности, до окончателното завършване на строежа и въвеждането му в експлоатация.
(5) Съставеният констативен протокол по ал.3 се връчва на строителя или възложителя по реда на а §4 от ДР на ЗУТ.
(6) Изпълнените предписания по ал.4 се приемат с констативен протокол, съставен от специалистите „Контрол на строителството“ или „Контрол инфраструктура, озеленяване и благоустрояване“ към съответния Център за административни услуги, които ги докладват на директора на ЦАУ.
(7) Констативните протоколи по ал.3 и 6 са задължителна част от документацията към искането за въвеждане на строежа в експлоатация пред органа по чл.177, ал.2 или ал.3 от ЗУТ.

IV. РЕГИСТРАЦИЯ И КОНТРОЛ

Чл. 10. (1) В дирекция ЦАУ по местонахождение на строежа се създава и поддържа регистър с информация за издадените разрешения по чл.2.
(2) Регистрите съдържат: регистрационен номер, срок на действие, заемана площ (кв.м.), данни за строителя и/или възложителя, данни за платените дължими такси.
Чл. 11. Контролът по спазване на изискванията на настоящата Наредба се осъществява от директора на ДЦАУ, специалистите Контрол на строителството“ или „Контрол инфраструктура, озеленяване и благоустрояване“ съответния Център за административни услуги (ЦАУ).

V. АДМИНИСТРАТИВНОНАКАЗАТЕЛНА ОТГОВОРНОСТ

Чл.12. (1) Наказва се с имуществена санкция от 1000 лв. до 5000 лв., юридическо лице или едноличен търговец – участник в строителството, което без разрешение по или след изтичане на срока му, заема части от тротоари, обществени площи и улични платна.
(2) Наказва се с глоба от 100 лв. до 500 лв. физическо лице, което без разрешение или след изтичане на срока му, заема части от тротоари, обществени площи и улични платна.
Чл.13. (1) Наказва се с имуществена санкция от 500 лв, до 2000 лв. юридическо лице или едноличен търговец - участник в строителството, което в отклонение от издаденото разрешение заема части от обществени площи, тротоари и улични платна.
(2) Наказва се с глоба от 50 лв. до 300 лв. физическо лице, което в отклонение от издаденото разрешение заема части от обществени площи, тротоари и улични платна.
Чл.14. (1) Наказва се с имуществена санкция от 1000 лв. до 5000 лв. юридическо лице или едноличен търговец - участник в строителството, което след окончателното завършване на строежа не изпълни качествено и в срок предписанията за възстановяване на заеманите по време на строителството части от обществени площи, тротоари или улични платна, дадени с констативния протокол по чл.9., ал.3.
(2) Наказва се с глоба от 100 лв. до 500 лв. физическо лице, което след окончателното завършване на строежа не изпълни качествено и в срок предписанията за възстановяване на заеманите по време на строителството части от обществени площи, тротоари или улични платна, дадени с констативния протокол по чл.9,ал.3.
Чл. 15. (1) Установяването на нарушенията по тази Наредба, съставянето на актове за административните нарушения, издаването, обжалването и изпълнението на наказателните постановления се извършват по реда на Закона за административните нарушения и наказания, доколкото в специален закон не е предвидено друго.
(2) Актовете за установяване на нарушенията се съставят от длъжностни лица - специалисти „Контрол на строителството“ или „Контрол инфраструктура, озеленяване и благоустрояване“ към съответния Център за административни услуги (ЦАУ).
Чл. 16. Въз основа на издадените актове за установяване на административни нарушения директорът на съответното ЦАУ издава наказателни постановления .

ДОПЪЛНИТЕЛНИ РАЗПОРЕДБИ

§ 1. Наредбата се издава на основание чл. 157, ал.7 от Закона за устройство на територията 
§ 2. Изпълнението на тази наредба се възлага на директорите на центровете за административни услуги, специалистите „Контрол на строителството“ и „Контрол инфраструктура, озеленяване и благоустрояване“.
[bookmark: bookmark4][bookmark: bookmark1]§ 3. Настоящата Наредба отменя Наредба за временно използване на части от тротоари, свободни обществени площи и улични платна за строителни площадки на територията на община Бургас, приета с решение на Общински съвет – Бургас по т.7, Протокол №24/17.09.2009 г.
Настоящата наредба е приета с Решение на Общински съвет – Бургас по т.3, Протокол № 47/ 31.01.2023 г.



Председател на Общински съвет Бургас:
				     		
 /Проф. д-р Севдалина Турманова/

 

Секретар на Община Бургас:
    
/Божидар Кънчев/


